中條山
作者：王禹偁
朝代：宋

paragraphs: 崛起巨河邊，奔騰欲上天。
遠臨滄海盡，高與太行連。
大塊橫爲脊，它山立似拳。
土膏經舜耒，石險任秦鞭。
洞黑狂吹雨，峰青冷罩烟。
店荒壇道絕，寺古柏梯懸。
崦漏微茫雪，巖垂淅瀝泉。
迸根通砥柱，斜徑入閑田。
北笑恒藏寶，西輕華聳蓮。
三門遥託跡，五老迥差肩。
落實樵夫拾，靈苗本草傳。
柱空擎雁塔，倒影蓋漁船。
繪畫終無手，封崇必有年。
鹽池浮翠靄，董澤媚漪漣。
陰壑乖龍蟄，枯杉凍虺穿。
圖經標數郡，神異産羣賢。
呼壽嵩何諂，升中泰豈專。
斯文如已矣，此地可終焉。
暫看猶銷病，頻登合得仙。
許昌休自負，吾什亦銘鎸。